EMPORDÀ LLEURE: Un model de formació de l'educació en el lleure com a comiat\nUn model de formació de l'educació en el lleure com a comiat\nCom ja sabeu el decret de reestructuració del departament ha suprimit el servei d’educació en el lleure i demà m’he d’incorporar a una nova plaça de nivell bàsic\nSabeu que estic emprenyat, decebut i indignat, però no volia deixar de fer-vos arribar el meu model de formació, sobretot, ara que s’acaba el procés de les Qualificacions professionals i, per fi, podreu modificar els cursos... Vaja, podreu fer tot allò que fins ara no he pogut fer.\nSempre he apostat per un únic model de Formació en l’educació en el lleure: Centrat en les escoles de lleure, obert i coordinat amb els diversos àmbits de la formació professionalitzadora i adaptat a les necessitats de les associacions, entitats i empreses de serveis educatius de lleure en constant evolució.\nLes Qualificacions Professionals ens ajuden a racionalitzar aquest model\nNotes d’aclariment.- Una Qualificació Professional no és un títol, ni et permet treballar.\nSimplement descriuen QUÈ he de saber fer per poder fer una activitat professional i COM s’avalua aquest QUÈ.\nPer tant, qui “dissenya” les Qualificacions Professionals i diu QUÈ cal saber fer (quines competències cal tenir) són els organismes “laborals” de l’administració, les patronals i els sindicats.\nEn el nostre cas la Qualificació Professional de Monitor indica QUÈ cal saber fer (quines competències he de tenir) per poder fer l’activitat professional (remunerada o no) de Monitor d’activitats de lleure infantil i juvenil. I també COM s’avalua o es com demostra que se sap fer allò indicat en els QUÈ. No és un programa d’un curs, ni dona cap títol, ni diploma, ni certificat.\nNo deixa de ser un model racional de trossejar les competències necessàries en unitats bàsiques, intercanviables i convalidables. O sigui, és una metodologia per capitalitzar la formació o l’experiència i no haver d’estudiar 2 o 3 cops allò ja aprés una vegada.\nCom afecten les Qualificacions Professionals al món de la Formació.-\nUna Qualificació Professional aprovada només és una eina que descriu una activitat professional i no te vida pròpia. Només te sentit quan algun àmbit de formació l’agafa i la transforma en un programa formatiu propi o be l’inclou en un programa formatiu més ampli.\nEn la mesura que cada àmbit formatiu “agafa” una Qualificació Professional i en desenvolupa un programa de formació, aquest ha de garantir als alumnes que un cop acabat el curs SAP FER (te les competències) que indica la Qualificació Professional. El document acreditatiu del curs (diploma, certificat, títol...) és el que permet desenvolupar una activitat professional.\nQui acaba definint l’exercici d’una activitat?.-\nJa tenim una Qualificació Professional que ens diu QUÈ he de saber fer; ja tenim uns cursos que ens ensenyen a saber fer els QUÈ, ja tenim un document d’aprovat (diploma, certificat, títol...) però continuem sense tenir res en ferm. Cal alguna regulació on s’indiqui que amb el diploma, certificat o títol pots fer una activitat professional.\nEn el nostre cas el procés acaba amb el decret d’activitats d’educació en el lleure per a menors de 18 anys, que és on consta que per formar part del 40% de l’equip directiu d’una activitat cal tenir el diploma de Monitor. En el futur caldrà modificar-lo per obrir a altres formacions\nPerò no és l’únic, el decret de ludoteques també dona carta de validesa al diploma de Monitor o Director ja que l’afegeix a la llista de titulacions que permeten fer de ludotecari.\nMolt mal explicat, allò que intento és separar els àmbits per clarificar on entreu a tenir un paper important les escoles de lleure: en el disseny del cursos de monitor i director de l’àmbit de l’educació no formal que posteriorment impartireu des de les vostres escoles.\nAixí doncs, passo a descriure la meva proposta de model únic de Formació en l’Educació en el lleure, sempre a partir de la Qualificació Professional de Monitor i la Qualificació Professional de Director aprovades a Madrid i contextualitzades a Catalunya.\n1.- l’educació no formal (DG Joventut) es fa seves les Qualificacions Professionals i regula els programes dels nous cursos de Monitor i Director adaptant-los, com a mínim, a les Qualificacions Professionals\nAixí els alumnes que aprovin els nous cursos impartits per les escoles de lleure obtenen el DIPLOMA de Monitor o Director d’activitats de lleure infantil i juvenil segons les “directrius” de les Qualificacions Professionals i tenen assolides les competències descrites en cada Qualificació Professional.\n2.- educació formal i professionalitzadora. Agafa les Qualificacions Professionals i les desenvolupa en Formació Professional i Ocupacional.\n2.1.- Formació professional.- la Qualificació Professional de Director (és de nivell 3) formarà part del cicle formatiu de Tècnic Superior d’Animació Sociocultural.\nAixí, qui tingui el TÍTOL de tècnic superior d’animació sociocultural, tindrà assolides les competències marcades en la Qualificació Professional de Director i en podrà fer.\nAllò lògic és que el proper decret d’activitats reconegui aquest TÍTOL per poder formar part del 40% d’educadors de lleure.\nAllò innovador és la relació entre l’educació no formal i la professional. Així, les persones que tinguin el DIPLOMA de DIRECTOR de la DGJ podran matricular-se del cicle formatiu d’animació sociocultural amb la part del curs corresponent convalidat.\nPossiblement també s’acabi integrant en els cursos de Tècnic Superior d’Educació Infantil i en el de Tècnic Superior d’Integració Social.\nLa Qualificació Professional de Monitor que és de nivell 2 hauria d’integrar-se en algun Cicle formatiu mitjà. A la qual cosa m’hi he oposat per l’edat 16 i 17 anys, però caldrà veure com s’acaba resolent a Madrid.\n2.2.- formació ocupacional. Agafa les QP i crea uns cursos de que donen CERTIFICACIONS DE PROFESSIONALITAT als alumnes que els realitzen. Aquests cursos es dissenyen a partir de les Qualificacions Professionals i en segueixen les seves indicacions.\nAixí, està molt avançada la certificació de professionalitat de MONITOR amb 320 hores i la de DIRECTOR, està en dubte. M’hi he oposat i he aconseguit que totes les CCAA s’hi oposin, llevat d’Extremadura, per no tenir cap garantia que els servei d’ocupació puguin assegurar que qui fa aquest curs de Director tingui coneixements o experiència prèvia de MONITOR.\nTindrem les QP integrades en tres àmbit formatius a partir dels quals s’obtindrà:\nDIPLOMA de Monitor o Director. Cursos fets per les escoles de lleure segons la normativa de la DIRECCIÓ GENERAL DE JOVENTUT\nCERTIFICAT DE PROFESSIONALITAT de MONITOR i (director?) fets des del SOC (Servei Català d’Ocupació). Esperem que es mantingui l’acord que aquest cursos els facin únicament les escoles de lleure.\nTÍTOLS de FP on tinguin inclosa la Qualificació Professional de MONITOR o de DIRECTOR\n· qui tingui un diploma podrà convalidar una part d’algun cicle formatiu.\n· qui tingui un títol de FP on hi hagi inclosa una Qualificació Professional de Monitor o Director, no caldrà que tingui el diploma o la certificació, podrà “fer” de monitor o director directament.\nAixò permet continuar centrant la formació en les escoles de lleure i possibilita el lligam amb la formació professional a partir de la convalidació del part del curs.\nD’una forma reduccionista: els voluntaris han de tenir el Diploma, igual que els professionals remunerats. Però es permet ampliar la formació a qui vulgui fer-ne la seva professió estable, a partir de la FP. També permet possibles canvis d’ocupació a partir de les diverses sortides dels cicles formatius. En el cas del tècnic Superior d’animació sociocultural, tenen diverses sortides perquè inclouen diverses Qualificacions Professionals: de DIRECTOR, d’informador juvenil, de dinamitzador comunitari, de dinamització cultural....\nAquest model per ser sostenible necessita que l’educació no formal, per tant la DGJ i les escoles de lleure, ofereixi formació especialitzada i continua. Cal estar atents a les demanades formatives del sector i oferir monogràfics “oficials” (amb el seu programa aprovat per una resolució de la DGJ) que donin dret a un diploma que complementi el diploma bàsic de MONI. Per exemple, primers auxilis, treball amb nens de 0 a 3 anys, treball amb persones amb alguna discapacitat... Atenció, no cal banalitzar i aprovar milers d’especialitzacions, ni ser gasiu i no respondre a demandes justificades.\nAquest model només es podrà mantenir si les escoles ofereixen formació de QUALITAT. Per tant cal tenir escoles amb claustres forts i estables i fer obligatori el curs de formació inicial dels profes. Evidentment qui tingui els coneixements pedagògics o del món del lleure, no caldrà que faci el mòdul que domini. I mantenir els cursos de reciclatge necessaris per mantenir el nivell de qualitat actual i pujar-lo tant com es pugui.\nPerdoneu aquest resum apressat i maldestre, però s’accelera la meva desvinculació amb vosaltres i cal complir els tempos que m’imposen.\nSortosament, el món de l’educació en el lleure i les escoles en particular, continuareu fent la vostra inestimable tasca educativa i anireu formant ciutadans participatius i compromesos en la transformació social i personal.\nDeixeu que, per acabar, us manifesti que el curs de Monitors i Directors, amb més de 100.000 diplomes emesos, té un gran valor en si mateix. És cert que permet accedir a la tasca d’educador de lleure. Però allò que el fa gran és el valor afegit d’educació personal, vivencial, de creixement personal.\nVaja, que si no existís, caldria inventar-lo. Ep, des de la societat civil! que si haguéssim d’esperar que es crees des de l’administració, ho tindríem ben pelut.\nCap del Servei d’Educació en el Lleure\nEtiquetes de comentaris: Joan Tarrida Bellver, Qualificacions professionals


ADHOC.TECH ASSISTEIX A SIGFOX CONNECT 2019\nADHOC.TECH ha assistit a SIGFOX CONNECT, que ha tingut lloc els passats dies 20 i 21 de novembre de 2019 a Singapur, mitjançant el desplaçament del seu Director General Roland Eroles a la Convenció Anual que organitza SIGFOX.\nSIGFOX és un operador global de telecomunicacions d’”Internet de les Coses” (xarxa coneguda com a IoT), basat a França. Especialitzat en aquest tipus de xarxa, SIGFOX és present en 65 paisos, dona cobertura a més de 5.000.000 km2 i a més de mil milions de persones.\nL’event SIGFOX CONNECT reuneix totes les darreres tendències i respostes en matèria de xarxa IoT, també coneguda com a “0G”, així com de tots els serveis i casos d’ús que en deriven.\nADHOC.TECH, com a empresa tecnològica andorrana, vol amb aquesta participació a SIGFOX CONNECT consolidar la seva posició com a partner privilegiat dels seus clients en solucions i serveis IoT adaptats a les seves necessitats.\nAlgunes dades de l’event SIGFOX CONNECT 2019:\nTelephone +376 808 787\n© 2018 ADHOC.TECH - Legal Warning - Contact


direcció de l’empresa Archives - Blog de CEDEC\ndirecció de l’empresa\nTodos las Entradas etiquetadas con direcció de l’empresa\nQuines habilitats ha de tenir un empresari per assolir l’èxit a llarg termini?\nPublicat per CEDEC el 11 octubre, 2018\nPublicado en: Direcció General i Estratègia,INFORMACIÓ D'INTERÈS.\tEtiquetado: cedec,Centro Europeo de Evolución Económica,direcció de l’empresa,excel·lència empresarial.\tDeixa un comentari\nLa digitalització, l’orientació al client, la competència creixent, l’escurçament del cicle de vida dels productes… són molts els canvis que ha experimentat el mercat durant les últimes dècades, i no es tracta, ni de bon tros, d’un procés que ja hagi acabat. El món empresarial està experimentant tota una revolució, i només les empreses que tinguin capacitat per adaptar-se a aquest entorn en contínua evolució assoliran l’èxit a llarg termini.\nA CEDEC sabem que l’agilitat i la capacitat d’adaptació d’una pime depenen en gran mesura del factor humà, el qual ha de comptar amb les habilitats (i preparació) necessàries per afrontar tot tipus de canvis. I si aquest factor és important entre els treballadors, ho és molt més entre els directius, ja que ara el fet de ser un bon líder implica tenir visió de futur. Per aquest motiu, volem compartir aquest article de Forbes, en què es repassen algunes de les habilitats clau que els CEO i empresaris han de desenvolupar per adaptar-se als temps nous.\nCom es pot dirigir una empresa sense “majoria” al consell?\nPublicat per CEDEC el 10 novembre, 2016\nEspanya viu actualment una situació política molt particular, única en la nostra història, en què el Govern ha de governar en minoria i amb un Congrés que podrà paralitzar totes les seves decisions. Però, aquesta situació és extrapolable al món de l’empresa? Pot un CEO dirigir una empresa sense tenir el suport majoritari del Consell d’Administració?\nA CEDEC sabem que es tracta d’una posició incòmoda i improbable, però sens dubte pot passar, i és important saber com s’hauria de gestionar aquesta situació per recuperar la confiança del Consell i tirar endavant amb les diferents decisions empresarials. Per això ens ha semblat interessant compartir aquesta notícia publicada a Expansión, en què expliquen que la clau perquè un conseller delegat continuï en el càrrec amb el consell en contra està en el fet que l’empresa continuï obtenint bons resultats.


Kiko Hernández fa pública la pèrdua d'un ésser estimat. | Mediaset\nEl col·laborador ha patit la pèrdua d'un ésser estimat\nEl protagonisme a la premsa de les filles de Kiko Hernández ha canviat radicalment les últimes setmanes. Ara, Abril i Jimena ocupen sovint els titulars dels mitjans, i tot per culpa del col·laborador.\nL'actitud d'aquest respecte a les petites ha fet un gir brutal. Kiko ha passat de no dir res, a publicar contínuament contingut seu. El més cridaner ho va fer públic fa uns dies, coincidint amb el Dia del Pare.\nEl tertulià va mostrar a tots els seus seguidors el que les nenes li havien regalat aquest dia tan especial. I així diàriament. Instagram és la xarxa social testimoni dels plans de Kiko Hernández amb Abril i Jimena, i els seus seguidors estan encantats.\nLes fotografies circulen per Internet i l'amor de Kiko Hernández també. Però la situació ha fet un gir de 180 graus les últimes hores.\nTot per l'última fotografia que el tertulià ha penjat a les xarxes socials. Les filles de Kiko Hernández han plorat una pèrdua que ningú no esperava. Ni tan sols el mateix col·laborador.\nEl mal moment de Kiko Hernández\nEl presentador és el més hermètic de tots els seus companys de feina. No obstant això, hi ha vegades que les emocions poden amb ell i Kiko mostra els seus sentiments a través de les xarxes.\nHo va fer amb la mort de la seva amiga i companya Mila Ximénez, així com amb Begoña Sierra, fundadora del Bingo Las Vegas. En les últimes hores, Kiko ho ha tornat a fer i ha deixat un missatge trist a les seves xarxes socials.\nEl missatge més emotiu de Kiko Hernández\nEncara que no ha revelat la identitat d'aquest ésser estimat, Kiko Hernández s'acomiadava amb una frase bonica. «Bon viatge, gràcies per tant amor. Cuida'ns i cuida't», escriu l'exgran germà al costat de la imatge de dues mans entrellaçades.\nKiko Hernández ha acomiadat un familiar via xarxes socials. | Xarxes socials\nA més, el col·laborador ha acompanyat aquesta imatge amb 'Aquellas pequeñas cosas', la cançó de Joan Manuel Serrat.\nEl sotrac que travessa Kiko Hernández\nUn moment delicat que s'uneix a la situació que viu a 'Sálvame'. Les últimes setmanes, el programa estrella de Telecinco ha viscut un canvi brutal.\nLes dades d'audiència cada cop són pitjors i la competència es fa més forta. El món del cor viu moments delicats i l'acomiadament de Paz Padilla n'és una bona prova.\nDarrere seu, els canvis en la direcció de la cadena no s'han fet esperar. Un dels directors, David Valldeperas ha passat a ser col·laborador i l'altre, Alberto Díaz, no té projectes nous a la vista.\nQuè passarà, aleshores, amb Kiko Hernández? Els dubtes s'han apoderat del col·laborador, que ha agraït tenir diverses feines fora del programa.\nEls treballs que han salvat Kiko Hernández\nLluny de 'Sálvame' hi ha vida i si no, que ho diguin a Kiko Hernández. El col·laborador ha sabut rendibilitzar la seva faceta com a presentador per practicar-ho a Millor flama a Kiko. Un programa semblant al de la telebotiga que s'emet de matinada.\nA més, Kiko ha tret profit de la seva popularitat per perfilar facetes que, de cara al públic, es desconeixien, com el de ser actor. Fa uns mesos, el tertulià anunciava que seria un dels protagonistes de 'Distinto', una obra de teatre que protagonitzaria amb altres actors famosos.\nL'obra, de moment, recull èxit a la majoria de les ciutats per on passa. En algunes, com Madrid, han penjat el cartell de 'sould out' en qüestió d'hores.\nKarina confirma la boda secreta i deixa tothom sense paraules


Everest 2016 | Blog | Kilian Jornet Burgada\nSegons explicava Jornet: “Les primeres setmanes vam estar aclimatant molt bé i amb bones condicions. No obstant això, quan començàvem a estar preparats per preparar la temptativa el temps va començar a canviar. Hi va haver diverses precipitacions que van deixar fortes nevades i una acumulació de neu important. Així, tot i que nosaltres ens trobàvem bé físicament hi havia molt perill d’allaus i ens era impossible poder pujar en condicions de seguretat òptimes “\nTot i la impossibilitat de dur a terme el repte, Jornet està satisfet amb l’experiència. “Hi ha una mica de frustració perquè estem ben aclimatats i les sensacions són bones, però suposava exposar-se massa si ho intentàvem. De totes maneres estem contents perquè ha estat una experiència molt positiva on hem après molt. Estar sols a l’Everest és una cosa increïble ja que no hi havia cap altra expedició. Ara tornarem a casa, per recuperar i plantejar-nos el futur. Crec que sí que tornarem, segurament canviarem algunes coses però ens enduem una gran experiència i un bon aprenentatge per a la propera“.\n[Properament comunicat amb tots els detalls de l’expedició]


AQUEST BLOG HA CANVIAT D'ADREÇA: visiteu WWW.GUILLEMCARBONELL.CAT: BCN / Les bosses d'escombreria s'acumulen al carrer de la Lluna en uns contenidors que no donen de sí\nTot i que no està de més renyar a l'Ajuntament per imprevisió i desídia , també caldria fer-nos la pregunta col·lectiva de si no generem massa residus. Particularment tinc la sensació de què genero molts més residus que deu o quinze anys enrere (ja no parlo de quan era petit). En el cas de la carn, és espectacular la quantitat d'embalatges que utilitzen. I el mateix es pot dir d'altres productes. Potser no anirà tant malament que vingui una crisi. Com a mínim algunes d'aquestes coses s'acaben solucionant per la via de la butxaca\nQuanta raó que tens ! Jo també omplo bosses i bosses !!!


NEVA DINS EL VIDRE: ATACS A LA DEMOCRÀCIA\nPosted by DGS on divendres, juliol 11, 2014 · Leave a Comment\nJ. M. Vidal-Illanes. Deia un vell professor de la facultat, que la democràcia era un bé enormement preuat donat que simbolitzava l’expressió del poble en condicions d’igualtat amb la finalitat de proveir-se d’un sistema d’organització social. Ens explicava que amb la democràcia la titularitat del poder s’atribuïa al conjunt de les persones que integraven aquest sistema en societat; així, la presa de decisions s’exercia en un pla igualitari i seguint unes regles que suprimien els privilegis de classe. El problema que trobava aquest insigne docent era que la democràcia representativa acabava convertint-se en un xec en blanc, que les majories parlamentàries utilitzaven per situar-se en una posició que transcendia i se separava de la representativitat social real que atorgava la proporcionalitat dels escons ocupats. Concloïa, finalment, que l’amenaça a la democràcia podia ser intrínseca al mecanisme que permetia que un partit ostentés una majoria folgada al parlament que només representés una minoria clara de la societat: es pot obtenir una majoria absoluta amb només el vot d’una quarta part de la població.\nRecordant aquestes paraules, llegia fa poc un article que parlava de la necessitat d’incorporar instruments de correcció mitjançant eines de democràcia directa per modular els sistemes clàssics de democràcia representativa. Curiosament, des d’una òptica teòrica-jurídica, s’esmentava el referèndum com a una magnífica oportunitat per ajustar a la voluntat democràtica, decisions transcendentals que afecten significativament a una majoria superior a l’obtinguda en unes eleccions. També s’afegia a la llista l’ús de llistes obertes i l’elecció directa de determinats càrrecs i òrgans.\nEn una ocasió, el vell professor analitzà el fet que a la democràcia se la podia atacar des de fora i des de dins del sistema (parlo de dates just posteriors al 23 F); igualment ens deia que es podia assaltar un sistema totalitari des de dins o des de fora. També ens advertia que calia mantenir la bona salut de la democràcia amb la lluita i la reivindicació social constant, per impedir que la democràcia es pogués devaluar o se situés en cotes limitades de qualitat. Així ens donava exemples reals en què la democràcia era atacada des de les mateixes institucions, des dels poders econòmics, des dels poders mediàtics, des dels think tank o des dels serveis secrets, entre moltes altres possibilitats. Ara puc entendre millor aquestes reflexions i el fenomen de les respostes a aquests atacs amb indignació, mobilització, protestes, opinió…\nEl problema, veig ara, és determinar què és i què no és un atac a la democràcia. Si reprenc l’article a què feia esment abans, un atac a la democràcia podria ser no deixar que un poble s’expressi mitjançant un referèndum, sense que sigui vàlid argumentar que una Constitució ho impedeix. Una Constitució emana de la democràcia i s’ha de lliurar a la democràcia. Un text constitucional no pot trair els seus orígens i per tant no pot convertir-se en un factor limitant de l’exercici democràtic; la Constitució no s’ha de convertir en una personificació del despotisme il·lustrat. Per tant, davant la petició d’un referèndum, la democràcia és facilitar que aquest se celebri, és procurar els mitjans amb els quals la consulta i la lliure participació es puguin dur a bon port i així s’expressi la voluntat popular.\nPerò hi ha una part del nostre país que considera un atac a la democràcia el què anomenen xantatge quan s’han de referir a una vaga de fam, oferir la vida pot ser a vegades la màxima expressió d’una reivindicació lícita i democràtica. També una part del país criminalitza les manifestacions populars de la indignació, els escarnis, les actuacions de les plataformes reivindicatives, com la PAH, i com no, la intenció de realitzar una consulta sobre la sobirania catalana, el dret a decidir o l’autodeterminació.\nCriminalitzar la voluntat de celebrar un referèndum és un dels pitjors atacs a la democràcia que es poden perpetrar des de dins, des de les institucions, els poders… Quan els arguments comencen a perdre força, es passa a l’insult, a l’amenaça, a la criminalització i a la imposició de sancions. Decididament, crec que cal posar a prova la qualitat de la democràcia espanyola i exhibir-la al món. Amb sort sabrem a la fi que vol el poble de Catalunya davant l’oportunitat de constituir un estat independent. Això és democràcia elemental, un bé enormement preuat.\nJ. M. Vidal-Illanes (@jmvidalillanes)


Creix la inversió pública a les Illes\nEn un any augmenta un 280% el valor de les licitacions adjudicades per l’Administració a Balears\nCARMEN BUADES Palma 12/08/2017 21:27\n651x366 Les licitacions d’obres són les que representen el major volum d’inversió, més del 80% durant el juliol. / TJERK VAN DER MEULEN Les licitacions d’obres són les que representen el major volum d’inversió, més del 80% durant el juliol. / TJERK VAN DER MEULEN\nLes inversions que les administracions públiques han fet a les Balears s’han disparat en el darrer any. Mentre que durant el mes de juliol del 2016 es van adjudicar licitacions de concursos per un valor de 496.000 euros, enguany aquesta xifra ha pujat fins als pràcticament dos milions d’euros. 1.907.930, concretament, segons les dades de Gedesco.\nEs tracta d’un increment del 280% -esbiaixat, perquè les quantitats que es comparen són relativament petites- i mostra una tònica que es manté, això sí, de manera més suau, si el que es compara són els sets primers mesos de l’any i no només els de l’estiu. Entre el gener i el juny del 2016 van adjudicar-se licitacions valorades, en total, en 10,3 milions d’euros, mentre que enguany durant aquest mateix període aquesta quantitat ha arribat als 16,8 milions, cosa que suposa un 63% més.\nEn canvi, aquestes mateixes dades del juliol mostren una caiguda del 70% respecte de les licitacions adjudicades durant el mes de juny -quan van adjudicar-se més de set milions d’euros-, una circumstància que podria respondre, més que a una situació generalitzada, a la manera com evolucionen les concursos públics, les licitacions i les adjudicacions en general, sense que hi hagi un mes concret de l’any en què això es produeixi històricament en major mesura.\nTot i que amb aquesta comparació potser no s’aprecia una tendència clara i serien necessàries dades d’anys anteriors per veure una evolució amb més perspectiva, l’augment de la inversió durant aquest any és degut, segons expliquen des del Govern, a un pressupost del 2017 que feia créixer la capacitat de l’Executiu de fer inversions públiques, sobretot per l’arribada dels fons recaptats amb l’impost del turisme sostenible -que es calcula que, enguany, seran uns 70 milions d’euros.\nFonts del Govern atribueixen aquest canvi també al fet que l’any passat va fer-se un “esforç inversor” a través d’un “pressupost agosarat, que incrementava un 10% respecte del del 2016” per tal de recuperar les baixes xifres d’inversió pública que s’havien anat registrant els darrers anys.\nEn aquests moments, la inversió pública del Govern se centra en tres pols principals: el sociosanitari, sobretot per la construcció de noves residències de gent gran; l’educatiu, ja que s’estan impulsant reformes a alguns centres i també se’n construeixen de nous, i les infraestructures bàsiques, sobretot pel que fa a projectes que són destinats a millorar el cicle de l’aigua i la gestió dels recursos hídrics i es financen amb els fons recaptats a partir de l’impost del turisme sostenible, que l’any passat van ser més de 30 milions d’euros.\nEn qualsevol cas, no totes les licitacions surten de concursos convocats des del Govern, s’hi han d’incloure les que són impulsades pels diversos organismes i empreses públiques, pels ajuntaments i pels consells insulars -l’Ajuntament de Palma, per exemple, va adjudicar el mes passat el servei de prevenció de l’abandonament educatiu valorat en 443.000 euros i amb una durada de 20 mesos.\nEs tracta d’una inversió concreta que no és la dinàmica habitual de les licitacions, ja que molts dels concursos surten del Govern i d’altres, sobretot d’obres, són de manteniment, remodelació o construcció de carreteres, competència de les institucions insulars.\nLes licitacions d’obres són, precisament, les que han fet créixer més el valor total dels concursos i, de fet, representen el 82% de tots els doblers adjudicats durant el mes passat: 1,7 milions d’euros. Aquesta quantitat representa un augment molt significatiu respecte del juliol de l’any passat, quan pràcticament no se’n van realitzar, i és la causant principal de l’increment exponencial de licitacions entre els dos mesos de juliol.\nPel que fa a les licitacions per subministraments, són les segones, en valor, més importants, tot i que evidentment a molta distància de les d’obres. Les quantitats més petites s’han licitat en contractes de serveis, com tasques de manteniment o d’inspecció.


No conèixer la decència ni de vista (Iu Forn)\nNo conèixer la decència ni de vista\nIU FORN 16/04/2014 00:00\nLucía Figar és la consellera d’Educació, Joventut i Esports de la Comunidad de Madrid. Aquesta senyora ha demanat, precisament a la Comunidad de Madrid, un xec guarderia de 1.110 euros anuals per “escolaritzar la seva filla menor de tres anys matriculada en un centre privat”. L’ajut li ha estat concedit. Preguntat el president Ignacio González per si “considera estètic” que aquesta senyora demani la subvenció i que, a més, se li atorgui, la resposta ha estat: “Pel fet de tenir una responsabilitat pública ¿no té dret a tenir les mateixes prestacions que tenen els altres? No sé per quina raó hem d’excloure una persona que compleix tots els requisits”. Un cop més, el gran González, el de l’àtic a Marbella, té tota la raó.\nPotser algú ara podria recordar que aquesta senyora i el seu marit ingressen cada any uns 125.000 euros [sic] i que guanyant aquesta quantitat de diners que no està a l’abast de tothom cal tenir molta barra per demanar ajuts públics. O que potser perquè se’n pugui beneficiar ella es quedarà sense subvenció algú que no guanya el mateix que guanyen ella i el seu espòs. O que si vol anar a la privada que se la pagui de la seva butxaca. O que, ja que és consellera d’Educació, hauria de donar exemple. Doncs miri, si algú s’atreveix a dir qualsevol d’aquestes coses, que sàpiga que és un demagog. I el pitjor de tot, viu d’esquena al món actual. En un país farcit de màfia, corrupció, frau, sobresous i imputats, i on l’ètica ni la coneixen de vista, ¿hem de perdre el temps per 1.110 miserables euros? Oi que no? Figar, endavant i, “ a por ellos (¡oé!) ”.


L’Ajuntament de Rubí estrena nova pàgina web en període de proves - Ajuntament de Rubí\nL’Ajuntament de Rubí estrena nova pàgina web en període de proves\nL’Ajuntament de Rubí estrena nova pàgina web en període de proves El nou portal, amb un disseny centrat en l’usuari, és més intuïtiu i inclou la seu electrònica https://www.rubi.cat/ca/actualitat/noticies/l2019ajuntament-de-rubi-estrena-nova-pagina-web-en-periode-de-proves https://www.rubi.cat/ca/actualitat/noticies/l2019ajuntament-de-rubi-estrena-nova-pagina-web-en-periode-de-proves/@@images/image/preview\nEl nou portal, amb un disseny centrat en l’usuari, és més intuïtiu i inclou la seu electrònica\nEl nou portal se centra en l’usuari i ofereix noves funcionalitats\nEl web municipal www.rubi.cat s’ha renovat, oferint noves funcionalitats i un disseny més modern i accessible pensat per a l’usuari. Actualment, el portal està en període de proves perquè encara no estan desenvolupades totes les noves funcionalitats i els nous serveis previstos, que s’aniran oferint paulatinament.\nLa nova pàgina web s’ha estructurat en funció de les necessitats de la ciutadania i de les diferents cerques que fan els usuaris. Així, hi ha 4 grans apartats: Ajuntament, amb informació sobre l’estructura municipal i política del Consistori, els projectes estratègics, la transparència i l’Oficina d’Atenció a la Ciutadania (OAC), entre d’altres; Seu electrònica, des d’on es podran realitzar diferents tràmits, consultar les actes dels Plens municipals, les ordenances vigents, els edictes, el pressupost i el perfil del contractant; Perfils ciutadans, on s’aglutinaran totes aquelles informacions que facin referència a la infància, la joventut, les famílies, la gent gran, les dones, les entitats i empreses; i Temes – La teva ciutat, amb informació sobre el municipi, la cultura i el lleure, els estudis, la feina, l’habitatge, la participació, els esports, la convivència, la mobilitat i la salut, entre d’altres. El nou web també s'adapta a tots els dispositius mòbils.\nSegons el regidor de Planificació Estratègica, Promoció Econòmica i Govern, Jaume Buscallà, “aquest canvi de disseny està orientat a donar una resposta ràpida i àgil a la ciutadania, d’aquí que la nova pàgina web sigui a partir d’ara més intuïtiva” i ha afegit que “calia donar un canvi d’imatge a una de les eines virtuals que més utilitza la ciutadania”. Amb la presentació de la nova pàgina web municipal, l’Ajuntament de Rubí consolida aquest 2014 la presència a internet després de la posada en marxa del portal Rubiempresa i el portal de dades obertes Open Data Rubí.\nEl nou web municipal encara estarà en període de proves durant unes setmanes.


Smatsa serà intervinguda abans del Nadal | Ràdio Sabadell\nSmatsa serà intervinguda abans del Nadal\nLluís Perarnau, regidor de Serveis Municipals, aquest matí als estudis de Ràdio Sabadell | Roger Benet\n21.11.2018 10:25 Núria García\nEl regidor de Serveis Municipals, Lluís Perarnau, ha confirmat que la intervenció d'Smatsa, concessionària del servei de recollida d'escombraries i neteja viària a la ciutat, es farà efectiva "abans del Nadal". En una entrevista al programa Al Matí de Ràdio Sabadell 94.6, Perarnau ha justificat la decisió de l'executiu local, de fet, l'alcalde Maties Serracant va signar ahir el decret d'intervenció, per "fer compatible l'interès general amb els interessos dels treballadors perquè 43 llocs de feina estan en joc". El regidor ha explicat que agafar les regnes de la companyia suposarà, d'una banda, "desplaçar" la direcció i, de l'altra, garantir l'estabilitat de la plantilla, ja que la intervenció permetrà "restituir" els acomiadaments que Smatsa farà efectius a partir de l'1 de desembre en compliment de l'Expedient de Regulació d'Ocupació. Tanmateix, Lluís Perarnau ha assegurat que la intervenció serà "temporal" i que la intenció de l'equip de govern no és allargar-la els dos anys que preveu la llei: "Quan aconseguim restituir els llocs de feina i garantir el servei tal com s'estava prestant, finalitzarà la intervenció".\nPernarnau també ha expressat que la intervenció està lligada a l'ERO i que si l'empresa el retira, ells també evitaran la mesura signada ahir. Des del consistori consideren que "l'ERO s'ha activat per traslladar la pressió al govern a través de la vaga", i que la seva retirada facilitaria les negociacions entre les parts. L'executiu, però, no acceptarà cap modificació en el nou sistema de facturació, el qual "no comporta cap reducció dels serveis", com diu SMATSA, sinó que "l'empresa preveu una disminució d'ingressos perquè ve aplicant uns preus superiors a la seva oferta i amb l'ITF això ja no ho podrà fer".\nEl regidor ha assegurat que "entenem els motius dels treballadors que es mobilitzin en contra de l'ERO" i que de moment no pensen a rescindir el contracte amb l'empresa.\nPodeu escoltar l'entrevista sencera amb el regidor Lluís Perarnau, aquí:\nEls partits valoren la intervenció\nDes de la Crida per Sabadell, consideren que agafar les regnes de l'empresa és l'única sortida possible per garantir els llocs de treball i el bon funcionament del servei. També creuen que l'empresa està fent "xantatge" i que responen a "la lògica mafiosa del bustisme", han apuntat.


L'AMTU implanta el servei de transport a demanda (TAD) a Santa Susanna - amtu\nL'AMTU implanta el servei de transport a demanda (TAD) a Santa Susanna\n-Amb aquest, ja són 7 els municipis en què l’AMTU gestiona el transport a demanda a Catalunya\nGranollers, 9 d’octubre de 2018\nL’Associació de municipis per la Mobilitat i el Transport Urbà (AMTU) gestiona, des del passat 3 d’octubre, el nou servei de transport a demanda (TAD) que ofereix l’Ajuntament de Santa Susanna. Aquest servei permet als veïns de Santa Susanna arribar amb transport públic des de casa seva als principals serveis del municipi com són l’ajuntament, el mercat, l’estació de tren, les escoles o les zones comercials.\nEl servei de TAD de Santa Susanna està operatiu de dilluns a diumenge, de 7h a 20h. L’AMTU en gestiona les peticions que rep dels ciutadans, que han de reservar fins les 20h del dia anterior, a través del telèfon gratuït 900 69 65 66 (de dilluns a divendres). El TAD és un servei de transport públic compartit, de manera que si hi ha diversos usuaris que han de fer una mateixa ruta en un mateix horari, comparteixen el transport. Una vegada l’AMTU ha completat la gestió de la petició, l’usuari rep una trucada conforme la reserva ja és efectiva.\nEl servei de TAD el realitzen tres taxis del municipi. L’Ajuntament de Santa Susanna es fa càrrec d’una part del cost del servei, de manera que, per al ciutadà, el transport té un cost de només 2 euros. Els majors de 65 anys o persones amb mobilitat reduïda tenen dret a quatre serveis gratuïts al dia.\n1-Zona centre (Ajuntament, parada de bus interurbà, dispensari, centre cívic...)\n5-Zona comercial "La Riera"\n6-Zona comercial "La Bòbila"\nTambé es pot fer el viatge des de qualsevol dels punts anteriors fins a l'habitatge, o entre qualsevol dels punts de parada anteriors (per exemple: zona centre/ estació).\nDes de l’any 2016 , en què va posar en marxa a Pineda de Mar el primer servei de transport a demanda, l’AMTU s’ha convertit el referent de la gestió d’aquest tipus de servei a Catalunya. Actualment, l’AMTU gestiona el TAD de 7 municipis: Pineda de Mar, Sant Esteve de Sesrovires, Santa Maria de Palautordera, Santa Eulàlia de Ronçana, Sant Antoni i Sant Pere de Vilamajor, i Santa Susanna.\nLa voluntat de l’AMTU és, de fet, convertir-se en el centre de gestió a tot Catalunya d’aquest tipus de servei.\nL'Associació de municipis per la Mobilitat i el Transport Urbà (AMTU) treballa per la millora de la mobilitat i de les infraestructures de transport públic d’arreu de Catalunya. Actualment té 101 entitats associades, d’arreu de Catalunya: 98 municipis i 3 Consells Comarcals, amb una població representada de més de 2 milions d'habitants i un volum de viatgers urbans transportats de prop de 42 milions anualment.\nDes de l’any 2009, l’AMTU gestiona, per encàrrec de l’ATM, la sol·licitud de la targeta T-16 per als nens i nenes residents a municipis de les corones 2, 3, 4, 5 i 6. A més, actualment l’AMTU també gestiona la T-verda, un títol de transport de recent creació que permet viatjar gratuïtament en transport públic durant 3 anys, a canvi de desballestar un vehicle sense etiqueta ambiental i comprometre’s a no comprar-ne cap altre.


El president d'Algèria presentarà la dimissió abans del 28 d'abril - Diari de Girona\nEl president d'Algèria presentarà la dimissió abans del 28 d'abril\nCentenars de persones es manifesten contra el Govern interí liderat pel primer ministre\neuropa press/ddg 02.04.2019 | 00:44\nEl president d'Algèria presentarà la dimissió abans del 28 d'abril Diari de Girona\nEl president d'Algèria, Abdelaziz Bouteflika, dimitirà «abans del 28 d'abril», quan expira el seu quart mandat, segons va anunciar la Presidència, després de setmanes de protestes primer contra la candidatura a un cinquè mandat del dirigent i després contra la seva decisió d'ajornar les presidencials i seguir en el càrrec.\nUn comunicat de la Presidència va informar que abans de deixar el càrrec, Bouteflika, de 82 anys i un amb un delicat estat de salut, ha d'adoptar «mesures importants per garantir la continuïtat del funcionament de les institucions de l'Estat durant el període de transició».\nDesprés del nomenament del nou Govern, hi haurà «importants decisions que adoptarà Butelifka, d'acord amb les disposicions constitucionals» per garantir la continuïtat del funcionament de les institucions «durant el període de transició que s'obrirà en la data en què decideixi la seva dimissió», va afegir la Presidència.\n«Aquesta dimissió del president de la república es produirà abans del 28 d'abril, data del final del seu mandat electiu», va aclarir la Presidència, després que es rumoregés que el mandatari podia anunciar la seva dimissió de forma imminent.\nCentenars d'algerians es van manifestar a Alger per protestar contra el nomenament del Govern interí anunciat pel president. Els manifestants van criticar a les seves pancartes que aquest nou Executiu suposa «un cop enorme per a les demandes popular». Fins a sis dels membres de l'anterior Govern es mantenen al nou Executiu, que està integrat per 27 carteres. L'Executiu interí està liderat pel primer ministre, Nuredín Bedui.


La monarquia 'se queda'\n"Joan Carles ha marxat de vacances i se n’ha anat tan tranquil perquè el seu fill hi és, i compta amb tot el suport de l’stablishment"\nper Nerea Rodríguez Cap de redacció 08 d’agost de 2020 19:13\nEl rei emèrit espanyol fuig del país després que es destapin els seus escàndols financers. El Parlament declara que Catalunya “no vol tenir cap rei”. La justícia belga rebutja extradir el conseller a l’exili Lluís Puig. Setmana negra per a Espanya. I es que qui sembra vents, recull tempestats. Mitjans de tot el món s’han fet ressò d’aquestes notícies, però a l’Estat tot continua igual, com si res no hagués passat. Amb un govern defensant la fugida de qui va ser el Cap d’Estat durant pràcticament quatre dècades i insistint que els actes il·lícits els cometen persones i no institucions.\nÉs obvi que tota l’operació Joan Carles és claríssimament una operació d’Estat. Una d’aquestes a les que ens té tan acostumades Espanya, on sempre el que prima és mantenir a qualsevol preu el règim del 78. Una batalla fàcil de guanyar, perquè compta amb la complicitat del govern espanyol, de la gran majoria dels partits polítics estatals, d’alguns mitjans de comunicació, de tertulians i de la justícia. El que sorprèn és que ningú no alci contundentment la veu a Espanya.\nAixí les coses, està clar que Joan Carles ha marxat de vacances i que se n’ha anat tan tranquil perquè el seu fill hi és, i compta amb el suport de tot l’stablishment. Amb el republicanisme espanyol totalment asimptomàtic, sembla que la monarquia espanyola ‘se queda’.


Atenció restaurants: Mascareta obligatòria general\nMascareta obligatòria en bars i restaurants sempre que no s'estiga consumint\nLa preocupació pels rebrots en els locals d'oci i en reunions familiars disparen les alarmes\ndissabte, 18 de juliol 2020 - 14:30h\n«Quan ens reunim al voltant d'una taula, creiem que és el centre de la seguretat» | Miki de Santiago\nLa Conselleria de Sanitat, a través d'una roda de premsa feta este 18 de juliol a les 12.00 del migdia, ha anunciat que a partir d'este dissabte la mascareta passarà a ser obligatòria en tots els espais oberts i en la via pública a partir dels 6 anys. Este obligació, i excepte excepcions comptades, també afecta a bars, restaurants i terrasses mentres no s'estiga consumint.\n«El fet d'assentar-se en una taula en una terrassa no vol dir que hàgem de desprotegir-nos» i «una volta fet el consum, cal tornar a posar-se la mascareta», ha subratllat la consellera Ana Barceló. «Quan ens reunim al voltant d'una taula, creiem que és el centre de la seguretat, però no és d'eixa manera. No és la taula la que ens dona seguretat, sinó la distància», ha precisat.\n«Se'ns oblida que en una taula també es pot produir un contagi, igual com en l'ambient familiar», ha alertat, i ha recordat que «quan hem de menjar o beure ens llevem la mascareta, però després cal tornar a posar-se-la». I és que, tal com han explicat les fonts oficials, els brots s'han multiplicat per quatre entre els més jóvens i molts brots s'estan produint en reunions privades entre familiars que no conviuen habitualment.\nObligacions per a bars i restaurants\nEn les terrasses a l'aire lliure dels establiments d'hostaleria i restauració, l'aforament serà fins al 100% de les taules permeses, sempre que es puga assegurar el manteniment de la deguda distància física d'1'5 metres mínim. Açò tant entre les taules o, en el seu cas, agrupacions de taules, de manera que es permeta respectar la distància mínima de seguretat interpersonal. L'ocupació màxima serà de 20 persones per taula o agrupació de taules. I les mascaretes seran obligatòries tant per als clients, quan no estiguen consumint, com per als cambrers i el personal del local.\nRespecte de les discoteques i els bars d'oci nocturn, es mantindrà el 30% del seu aforament per a consum en l'interior del local. A demés, en aquells locals que disposaren de terrasses a l'aire lliure, l'aforament serà fins al 75% de les taules permeses, sempre que es puga assegurar el distanciament establit. Tot açò, sense comptar que en les pròximes hores Gandia tancarà totes les zones d'oci nocturn i que la preocupació arriba a Santa Pola pel brot en una discoteca.\nDes de la Conselleria s'ha demanat la col·laboració de tota la població valenciana, especialment, del sector de la restauració i l'oci nocturn, per a corresponsabilitzar-se de la salut dels demés. La consellera ha demanat no tirar per la borda tots els sacrificis d'estos últims mesos i ha avisat que esta situació s'haurà d'allargar fins a trobar la vacuna per a que la comunitat autònoma de València continue estant en una bona situació respecte de les veïnes.\n"Urgent coronavirus: Gandia tanca l'oci a partir d'ara" "Urgent: Mascareta obligatòria en tot el territori valencià"


Quina càmera i per a quin projecte? – ATRAU\nQuina càmera i per a quin projecte?\nInici Quina càmera i per a quin projecte?\n21 juny, 2016 21 juliol, 2019 |Agenda, Cursos i màsters|0\nDijous 23 de juny tindrà lloc la xarrada sobrer com optimitzar el pressupost de càmeres i equips audiovisuals, organitzada per La Base, Cinema Jove i WeLab. Comptarà amb la presència de Pedro Fernández, director de WeLab Professional Equipement, i es parlarà dels aspectes necessaris per a organitzar una producció audiovisual.\nData: 23 de juny, 2016\nLloc: Lounge Bar, Hotel Astoria Palace. València\nEntrada: gratuïta, prèvia inscripció en el correu info@welab.es\nMáster en Escritura Transmedia · UV/EDAV\n6 juliol, 2013 21 juliol, 2019 |Cursos i màsters|0\nLa Universidad de Valencia organiza para el curso académico 2013-2014 un Máster en Escritura Transmedia. Cuenta con la colaboración...\nNoves dates per als cursos d’ECCAV\n9 març, 2015 21 juliol, 2019 |Agenda, Cursos i màsters|0\nDes de l'Escola de Creació i Comunicació (ECCAV) ens informen de noves dates per un dels seus cursos.\n11 juliol, 2019 21 juliol, 2019 |Agenda, Cursos i màsters|0\nEls pròxims dies Galaxia Studios organitza un curs de Cap Calent Jimmy Jib.\nTaller d’escriptura de curtmetratges\n8 octubre, 2013 21 juliol, 2019 |Agenda, Cursos i màsters|0\nAmb motiu de la celebració de la XXX edició del festival Quartmetratges, organitzat per l’Ajuntament de Quart de Poblet,...\nEl sector audiovisual, un any després del canviCompareixença d'ATRAU en les Corts Valencianes


Ortodòncia invisible a Platja d'Aro - Dentista Girona | CESADEN | Clínica Dental Girona\n26 setembre, 2018 Ortodòncia\nL’ortodòncia invisible és un dels mètodes més sofisticats i funcionals en el món de l’ortodòncia.\nDents perfectes? Ara podem solucionar de manera perfecta o gairebé perfecta la malformació de les nostres dents i sense que sigui visible per als altres.\nSi no es vol utilitzar brackets perquè es consideren que són incòmodes i antiestètics avui dia disposem de l’ortodòncia invisible. És un dels mètodes més sofisticats i funcionals que existeixen al món de l’ortodòncia.\nAquest sistema permet corregir i modificar la posició de les dents amb alineadors invisibles dissenyats i fabricats a mida per garantir la màxima efectivitat i comoditat als nostres pacients. Les fèrules que s’utilitzen són transparents i estan dissenyades amb un programa en 3D que corregeix les maloclusions particulars de cada pacient. Amb això també podem planificar de manera virtual el temps exacte que el pacient haurà de portar l’ortodòncia.\nEs tracta d’un mètode d’ortodòncia transparent que es col·loca sobre les dents i que no es veu. És pràcticament invisible. Al llarg de la durada del tractament les dents es col·loquen progressivament en el seu lloc i queden perfectament alineats.\nAquest sistema té múltiples avantatges. Són fàcils de manipular, per la qual cosa el pacient pot treure’s l’ortodòncia per menjar o beure i així facilita també la higiene de les dents. Aquesta és una altra de les millores, pel que fa a la salut bucodental, ja que en poder-los treure es du a terme una neteja molt més exhaustiva i profunda de les dents i de l’ortodòncia.\nD’aquesta manera s’evita del tot que quedin restes de menjar tant en la boca com en l’ortodòncia invisible. I ens serveix no solament per poder menjar sense ella, sinó en qualsevol moment que es desitgi o es necessiti.\nA més, es solucionen els problemes de la mossegada.\n0 comments on “Ortodòncia invisible”


Contador aguanta l'atac d'un Froome que segueix líder\nJulian Alaphilippe s'imposa en la vuitena etapa, entre Hellín i Xorret de Catí\n2 min. Barcelona 26/08/2017 17:25\n651x366 Contador ha resistit a l'atac de Chris Froome / TREK-SEGAFREDO Contador ha resistit a l'atac de Chris Froome / TREK-SEGAFREDO\nAlberto Contador ha demostrat ser un candidat a lluitar per aquesta Vuelta a Espanya després d'aguantar l'atac protagonitzat per Chris Froome, que ha intentat donar un cop d'efecte a la classificació general i ha reforçat el seu liderat. La victòria en la vuitena etapa ha estat per a Julian Alaphilippe, que ha completat els 199,5 quilòmetres entre Hellín i Xorret de Catí en 4 h, 37 min i 55 s.\nA 1:27 del francès, han creuat la meta Contador i Froome, que han protagonitzat una pugna espectacular. Tots dos han entrat uns 15 segons per davant de la resta de favorits, i el madrileny ha estat l'únic que no ha perdut distància respecte del britànic. "Va bé confirmar que l'estat de forma és bo. No he tingut tota l'agilitat que volia, Froome ens ha atrapat i se'ns ha fet llarg, però hem aguantat el ritme. Estic bé, però encara no han arribat ports llargs. Anem dia a dia, passant-ho bé", ha comentat Contador, amb ganes d'acabar bé l'última cursa de la seva carrera.\nFroome es manté líder de la general, amb el colombià Chaves a 28 segons, Nicolas Roche a 41 i Vicenzo Nibali a 53. Aquest diumenge, novena etapa entre Orihuela i Cumbre del Sol, amb un recorregut de 174 quilòmetres.


IB3 | Palma es prepara per entrar dilluns a la fase 2\nPortada > societat > Palma es prepara per entrar dilluns a la fase 2\nPalma es prepara per entrar dilluns a la fase 2\nA més d'estar permés l'accés i el bany a les platges, també es reanuda l'activitat a algunes piscines municipals i als parcs verds de Son Castelló i Sant Jordi\nNi horaris ni ocupació limitada a les platges de Palma. Tampoc marques a l’arena que delimitin l’espai ni cap classe de senyals. segons ha explicat avui el batle de Palma, José Hila, a partir de dilluns, moment en que ja estarà permès el bany, tan sols hi haurà a les platges cartells informatius a l’entrada, per recordar l’obligatorietat de mantenir la distància de seguretat de dos metres, més vigilància i molta confiança, diuen, en els ciutadans.\nEls grups hauran de ser de 15 persones màxim. En total 8 quilòmetres de platja on de moment no hi haurà ni para-sols ni gandules, que s’hi aniran instal·lant a poc a poc. Tampoc hi haurà dutxes ni banys.\nL’entrada a la fase 2 permet, a més, reobrir piscines municipals com la de Son Moix, S’estel i la dels Germans Escales, on de moment només admetran els actuals socis. S’haurà de demanar cita prèvia i dins l’aigua només hi podrà haver un nedador per carril, amb un temps màxim de 45 minuts.\nUn altre servei que es reactiva és el de la recollida de trastos d’EMAYA, que reobrirà els parcs verds de Son Castelló i Sant Jordi.\nTambé s’obriran més oficines d’atenció a la ciutadania per atendre primer aquelles cites que han estat anul·lades fins ara. A les noces hi podrà haver fins a 25 convidats, 15 persones a les vetlles de difunts.


Espontaneïtat de base. Al servei d'aquest poble.\nAvui. Divendres, 2 de setembre del 1977. Pàgina 6.\nEspontaneïtat de base.\nÉs famosa la revolta dels obrers teixidors de Silèsia davant l'extrema misèria en què vivien, el juny del 1844. Frederic-Guillem IV de Prússia exercí la repressió més despietada. A Ruge, vell col·laborador de Marx, escriví a «Vorwarts», 24 i 27 de juliol, un article criticant la vaga salvatge per manca d'organització i de direcció política, per manca d'un punt de vista general, d'una teoria que expliqués la causa profunda de la misèria.\nMarx combaté aquest article en els seus del 7 i 10 d'agost del mateix any. Ell diu que com més ens tanquem en el pla polític, menys podem comprendre els fenòmens socials, car no es toquen les causes profundes. Només es vol canviar una forma política determinada. La lluita política només és, doncs, l'envoltura necessària de la lluita social.\nCom els fenòmens físics o químics, els fenòmens socials espontanis i salvatges descobreixen la natura íntima de les coses.\nEls moviments salvatges són els símptomes de la salut o de les malalties socials. Cal observar-los amb gran respecte. Ens ensenyen les necessitats fonamentals de la societat. Té sentit voler dominar un cavall salvatge madur. Voler cavalcar un poltre de pota tendra, abans d'hora, per domesticar-lo, és absurd. Acaba esclafat.\nDesprés de quaranta anys de dictadura, els partits polítics, famolencs de base, devoren els més petits moviments espontanis que neixen tímidament en un poble fins ara paralitzat per la força.\nEls moviments de masses són trossejats enmig de la dura competència entre els partits; o són reduïts a simples corretges de transmissió dels partits. La vaga de la Roca del Baix Llobregat, les Comissions Obreres, els Moviments Català de la Dona, la lluita per l'amnistia i, en aquests darrers dies, la polèmica Comissió de l'Onze de Setembre, són exemples de politització excessiva. Tanta politització que s'arriba a perdre la finalitat principal del moviment popular que es vol servir i potenciar.\nSant Ignasi de Loiola diu que es pot mortificar el cos per sotmetre'l a disciplina, però no tant que es mati el subjecte. L'objectiu polític no justifica esclafar el subjecte social, la base, el poble espontani. Entraríem en el terreny de la política-ficció. Deixem bategar el cor del poble, que va molt bé sense els nostres controls.


TAC12 TV - Els Serveis Socials de Tarragona preveuen que es dobli la demanda assistencial en sis mesos\nEls Serveis Socials de Tarragona preveuen que es dobli la demanda assistencial en sis mesos\nL’estudi de l’impacte social i econòmic provocat per la COVID-19 a Tarragona s’ha fet realitzant més de 600 enquestes durant la primera onada de la pandèmia. Una de les primeres conclusions és que la situació ha afectat emocionalment en el conjunt de la població de manera negativa. També es constata que la gent jove i els majors de 40 anys amb menys estudis són els que ho estan passant pitjor econòmicament. Aquest segment de població han estat els més afectats pels ERTO i han vist minvar més els seus recursos econòmics. Aquest fet fa preveure als Serveis Socials de la ciutat incrementar la seva demanda un 12% els pròxims sis mesos i d’aquesta manera arribar a donar atenció al 22% de la població. Aquesta mostra permetrà donar una millor resposta i atenció social.\nEls Serveis Socials volen reforçar les polítiques destinades a la soledat de la gent gran, a la pobresa energètica i a les ajudes d’urgència. Que també són les deficiències més grans detectades a l’estudi. A causa d’aquesta alta demanda amb més de 1.200 famílies ateses noves durant el 2020, el consistori ha incorporat 9 treballadors més en aquest àmbit i ha incrementat la partida pressupostaria.\nLa intenció de l’Ajuntament és realitzar una nova enquesta amb la URV per veure com ha evolucionat l’impacte social i econòmic de la població un any després de l’inici de la pandèmia i amb una situació que no haurà millorat.\nMés en aquesta secció: « L'ADT Torreforta, en quadre per les baixes MP Group, el miracle del Club Ciclista Campclar »


Disciplina vs. Càstig - Perspectives sobre la disciplina a l'escola - Trivium\nLa disciplina, al contrari que el càstig, és un acte d’entrenament físic o mental rigorós i proactiu, independent de l’aparició de problemes de conducta, i que implica veure el conflicte com una oportunitat de resoldre problemes. La disciplina proveeix d’orientació, se centra en la prevenció, promou la comunicació i el respecte als models i té en compte les conseqüències naturals dels actes. Ensenya imparcialitat, responsabilitat, habilitats per a la vida i per a la resolució de problemes (Desautels, 2018).\nD’acord amb un estudi publicat per Maag (2012) en la revista Children and Youth Services Review, les pràctiques institucionals i els procediments punitius de disciplina han estan molt arrelats a l’escola i continuen presents; per tant, no és fàcil canviar-los. Malgrat això, l’autor enumera un seguit de passos per poder combatre el reforç negatiu a les aules: (1) cal que els mestres entenguin que una mala conducta té a una finalitat i que fins que la finalitat no és identificada, la mala conducta romandrà; (2) les raons més comunes de la mala conducta dels alumnes pretenen obtenir atenció o eludir una activitat o temari que d’alguna manera no els resulta agradable; (3) els mestres poden reduir la mala conducta reconeixent quan els alumnes es porten bé, elogiant-los verbalment; (4) si un estudiant presenta mala conducta per eludir una activitat proposada, els mestres han d’esbrinar si el motiu és que l’activitat els resulta massa complicada, fàcil o avorrida; (5) ensenyar als alumnes que hi ha formes efectives per concentrar-se i per evitar una tasca complicada (per exemple, demanant ajuda o una pausa). En un altre estudi, Payne (2015) conclou que l’estratègia més efectiva per al reforç de bones conductes dels alumnes és el feedback positiu des de l’escola als pares. Sembla que promou no tan sols la bona conducta i l’esforç en el treball, sinó que també és beneficiós per a la relació entre el mestre i l’alumne. La teoria sembla lògica, però com podem aplicar-ho en la pràctica diària?\nMés enllà de les estratègies desenvolupades a l’aula, és interessant poder disposar d’un espai adequadament condicionat on els estudiants puguin anar si necessiten reagrupar les seves estratègies d’afrontament de l’estrès i calmar-se –aquest espai podria estar proveït, per exemple, de música relaxant, una bicicleta estàtica, fulls, bolígrafs i subratlladors, pots per desar-hi els fulls amb les seves afirmacions o preocupacions… Cal ensenyar als estudiants com fer un ús correcte d’aquest espai, i és que no es tracta d’un espai al qual recórrer com a càstig, sinó un espai on recuperar l’estat emocional i mental per reprendre la tasca que suposa l’aprenentatge.


Vigorèxia, de la pràctica d’esport a la patologia – UOTA\nVigorèxia, de la pràctica d’esport a la patologia\nÉs probable que qui va regularment al gimnàs conegui a algú que respongui al següent perfil: obsessió per veure’s musculós, mirades contínues al mirall, contínues visites a la bàscula, abandonament de gairebé totes les activitats socials, dedicació gairebé exclusiva al gimnàs i a entrenar sense un objectiu clar, dietes riques en proteïnes, interès per anabolitzants ….\nLa vigorèxia és un trastorn que al costat de l’anorèxia comparteix la preocupació obsessiva per la figura i una distorsió de l’esquema corporal. A diferència de l’anorèxia, no és un trastorn estrictament alimentari sinó que pot ser entès com una dismòrfia corporal que impedeix percebre el nostre cos com en realitat és.\nLes persones que pateixen vigorèxia realitzen exercici físic excessiu intentant arribar a un desenvolupament muscular cada vegada més gran ja que es perceben a si mateixos com febles, escanyolits i sense cap atractiu físic.\nAquesta obsessió per la musculació degenera en un quadre obsessiu compulsiu en el qual la persona se sent fracassada i gradualment abandona les seves activitats habituals, s’allunyen dels seus familiars i amics, deixen els seus llocs de treball, són cada vegada menys sociables per dedicar-se a ser cada vegada més musculosos.\nAl quadre se li afegeix un ferri control de l’alimentació seguint dietes amb alts continguts de proteïnes i carbohidrats amb una ingesta molt baixa de greixos. És fàcil trobar en aquestes dietes l’abús de substàncies androgèniques i / o anabolitzants; Medicaments en el seu origen dissenyats per tractar certes patologies i que ara, gràcies al mercat negre (especialment internet), s’utilitzen amb l’única finalitat de tenir un cos més atlètic i muscularse de forma ràpida.\nEls experts reconeixen que el consum d’aquestes substàncies és habitual entre els vigorèxics. L’Associació Espanyola per a l’Estudi del Fetge va alertar a principis d’aquest any que el nombre d’hepatitis causades pel consum d’anabolitzants es va triplicar en els últims tres anys.\nAmb prou feines hi ha estudis sobre la incidència d’aquesta patologia però els que hi ha coincideixen que afecta un 10% dels homes que van al gimnàs amb freqüència: dada de l’informe del descobridor de la patologia i d’un estudi posterior de la Universitat Autònoma de Mèxic , entre d’altres.\nDe cara al tractament és important la prevenció i la detecció precoç, ja que aquesta última determina l’evolució i el bon pronòstic de la patologia. Des de la UOTA recomanem sol·licitar ajuda psicològica i psiquiàtrica davant les següents senyals d’alarma:\n– Dedicació: el dia gira entorn a l’entrenament, la dieta i les pautes farmacològiques per aconseguir un desenvolupament muscular cada vegada més gran.\n– Aïllament social: pèrdua voluntària o involuntària d’amics, parella i relació amb familiars.\n– Impossibilitat de veure’s com és: manifesta una permanent insatisfacció corporal portant robes especials o evitant situacions públiques (platges, piscines).\n– Abús de substàncies: consumeix esteroides i anabolitzants per tal d’augmentar la seva massa muscular sense valorar les conseqüències negatives de les mateixes o els riscos que corre la seva salut.\n– Exercici físic (especialment musculació) de manera obsessiva i addictiva sense control i sense valorar les repercussions.\n– Manifestar una autoimatge distorsionada, sentint-se poc atractiu, feble, prim o escanyolit.\n– Mirar-se contínuament al mirall i comparar-se amb altres companys. Pesar-se diverses vegades al dia.\n– Sentiments de culpabilitat i d’irritabilitat quan no poden fer exercici o quan algú els critica certa activitat.\n– Passar més de quatre hores al dia al gimnàs sense deixar d’anar ni un sol dia.\n– Concentrar-se en la pràctica de l’esport abandonant les seves activitats de lleure habituals i de responsabilitat (acomiadament laboral, fracàs escolar).\n– Aïllament progressiu de l’ambient social i familiar. Es tornen introvertits i amb escàs contacte social per dedicar gairebé exclusivament a fer exercici.\n– Baixa autoestima. Sentiments de solitud, fracàs i incomprensió cap al seu entorn.\nFer exercici és saludable, sempre que no es converteixi en una obsessió.\n← Grup terapèutic per familars de TLP


'Ballesteros ha promès més de cinc vegades una data de final d'obra que mai s'ha complert'\nEls venedors de l'entorn del Mercat Central de Tarragona se senten enganyats i menyspreats per l'Ajuntament, i especialment decebuts amb l'alcalde Ballesteros. Un cop assabentats, altra vegada per la premsa, de que la inauguració del Mercat es torna a endarrerir, l'associació de comerciants ha emès un dur comunicat en què denuncia la pèssima gestió de les obres per part de l'equip de govern.\nEls comerciants de l'entorn del Mercat Central de TGN exploten davant del nou retard en la inauguració de l'edifici.\n"Estem decebuts, cansats i indignats", manifesten els comerciants, tot recordant que amb aquest nou canvi de data, ja seran cinc les vegades en què Ballesteros i l'Ajuntament de Tarragona no han complert la seva paraula amb les obres del Mercat.\nLogo de l'associació Unió de Venedors del Voltant del Mercat Central.\nA més, critiquen que des del consistori ningú no els hagi avisat, quan la majoria ja han fet les seves comandes i previsions per tot l'any, amb el convenciment que el Mercat estaria obert pels voltants de Santa Tecla, com va prometre l'alcalde fa uns mesos. Ara, els empresaris alerten que molts "ens enganxarem els dits" si el Mercat continua tancat. Com a dada, assenyalen que uns 300 treballadors (de més de 100 comerços) en patiran les conseqüències.\nL'associació també es pregunta si l'Ajuntament està pagant una indemnització a Mercadona, ja que el supermercat havia d'estar obert des del maig i si no era així, els paradistes creuen que una clàusula contractual obligava l'empresa de Mercats, Espimsa, a pagar-li una quantitat.\nL'Associació Unió d'Empresaris de la zona del Mercat Central de Tarragona ens hem assabentat aquesta setmana, pels mitjans de comunicació i les declaracions de la regidora de Comerç, que el Mercat Central no s'inaugurarà durant aquest any 2016.\nSegons ha dit la regidora, Sra. Elvira Ferrando, les obres del mercat porten retards d'execució i s'ha acordat amb els paradistes postposar el trasllat al nou edifici fins passada la campanya de Nadal.\n"Seria muy bonito poder abrir en octubre, pero quizás lo mejor será retrasarlo un poco por el bien de los vendedores, ya que no pueden realizar el traslado en plena campaña navideña, y lo que no haremos nunca será perjudicar las ventas de los comerciantes; no pasa nada por esperar un poco más "\nEl comerç de l'entorn del mercat, que és qui pateix desde fa nou anys el greu perjudici econòmic d'aquesta obra de tant llarga i inesperada durada, queda totalment ignorat per part de la regidora amb les seves paraules.\nMés de 120 establiments de l'entorn del mercat, més de 300 treballadors afectats per l'endarreriment de les obres queden novament perjudicats per l'incompliment del compromís de l'Alcalde Sr. Ballesteros. El gener de l'any en curs, durant la celebració del centenari del mercat, l'alcalde va assegurar que el nou edifici s'estrenaria entre Sant Magí i Santa Tecla de 2016.\nLa data que l'Ajuntament tenia previst inaugurar el nou mercat, segons es publicava a la pàgina web que explicava el projecte de l'obra, era l'any 2013. Des de llavors, el Sr. Ballesteros ha promès més de cinc vegades una data de final d'obra que mai s'ha complert. Les seves promeses han estat públiques, fetes als mitjans de comunicació, en cartes dirigides als comerciants i al col.legi del carrer Colom, i fins i tot fetes a peu de carrer amb els comerciants.\n"Aquest serà l'any del Mercat", assegurava la regidora de Comerç a primers d'any als comerciants dels voltants del Mercat. Però respecte al nou ajornament d'estrenar l'obra el 2017, els comerciants de l'entorn no han estat convocats a cap reunió informativa, la notícia ens ha arribat pels mijans de comunicació i estem decebuts, cansats i indignats, tant per l'ignorats que ens hem sentit, com per la mala notícia d'esperar mig any més (?) per veure el mercat i voltants amb possibilitats de treure el cap de la soga que quasi bé ens té asfixiats econòmica i anímicament.\nLa llarga durada de les obres ha produït perjudicis econòmics greus al comerç, als treballadors i a les famílies. Durant aquests 4 anys de "pròrroga" per la inauguració, han tancat més de 60 establiments (hem vist tancar més de quatre negocis en un mateix local). Els locals es lloguen per gent que intenta tirar endavant les seves vides i s'autofinança un lloc de treball, amb la creença de que ja falta poc per finalitzar l'obra i que el barri tornarà a ser competitiu.\nNo tenim informació, no sabem per què ara han decidit desfer i tornar a fer amb noves dimensions i distribució les parades, no sabem si el supermercat (Mercadona) obrirà també el 2017, no sabem en quin punt i quina negociació hi ha amb aquesta gran superficie (que segons va dir la premsa s'havia proposat obrir a la tardor, i que si no podia obrir per retard de l'obra tenia una clàusula contractual amb l'Ajuntament, que establia que l'hauriia d'indemnitzar per cada dia de retard).\nEls comerciants dels voltants del Mercat no rebrem indemnitzacions, ni deixarem de pagar impostos municipals. A molts se'ns acaba el contracte de lloguer, i tot apunta que aquest any ens enganxarem els dits amb la campanya de Nadal perquè ens vam creure allò de que "aquest any sí" i vam fer una previsió de compres (que s'ha de fer amb un any d'anticipació) que tornarà a quedar-se sense vendre.\nTal dia.... aviat farà deu anys."


EL PRESENT ÉS UN REGAL: d’octubre 2010\nInoblidable, l'excursió de dissabte passat.\nA mida que han anat passant els dies, he notat que l'energia em tornava.\nNo hi ha res com una escapada improvisada.\nPublicado por lanuor en 8:57 1 comentari: Enlaces a esta entrada\nMAL DE CAP?\nEm penso que el que tinc es pot resumir en una sola paraula: RUTINA.\nPublicado por lanuor en 7:37 2 comentaris: Enlaces a esta entrada\nNo sabia que les solucions que et donen els demés et poden intoxicar. I no ho dic en un sentit negatiu, no.\nEls cursos d'autocoaching ja ho deuen tenir, això: fan que et plantegis un objectiu i et guien a l'hora d'assolir-lo. Jo tenia clar on estic i on vull anar. Però a la classe d'avui, on vull anar s'ha convertit en un objectiu molt mal vist i sumament perjudicial per a mi mateixa.\nOn vull anar llavors, ha patit un canvi substancial, però com si res, com qui no vol la cosa. I han aparegut tot un reguitzell de solucions pràctiques i molt, molt útils. Això no ho negaré. És més: les penso fer servir.\nEl que em preocupa és com m'he anat trobant després i com em sento encara: cansada, agotada, fora de lloc, amb una son tremenda... D'aquí la sensació d'haver-me "intoxicat".\nI el més curiós de tot: el primer on vull anar ha tornat a aparèixer amb més força que mai. I l'accepto de nou, encara que sé que entra en la categoria de no assolible, al menys de moment.\nPer mi és no assolible. Però és que, per a la resta de persones que m'envolten, és indesitjable i té unes connotacions molt negatives.\nPublicado por lanuor en 7:44 3 comentaris: Enlaces a esta entrada\nON ESTIC? ON VULL ESTAR?\nTenir clar on estem és el més important per poder canviar una situació que no ens agrada, una manera de viure que ja no ens omple. És, també, el primer pas per descobrir on volem estar.\nUn cop contestades les dues preguntes, només cal trobar el vehicle que ens porti d’un lloc a l’altre. I paciència. Perquè trobar-lo pot portar molt de temps.\nEn aquests moments i pel que fa a mi i al meu present, he resolt aquestes dues preguntes:\nON ESTIC? Treballant una mitja de 8 hores fora de casa, de dilluns a divendres.\nON VULL ESTAR? Dedicant aquestes 8 hores única i exclusivament a mi, a la meva família i a la meva llar.\nI és que no cal que l’objectiu sigui gaire abstracte. Ha de ser un objectiu que t’ompli, res més. Pel que fa al mitjà de transport, encara no l’he trobat. Com he dit abans, paciència...\nPublicado por lanuor en 7:16 3 comentaris: Enlaces a esta entrada\nPassant per una botiga molt, molt antiga, em vaig fixar en unes bossetes amb la paraula VALORS. Vaig preguntar què eren i la resposta va ser:\n- Són unes llavors molt delicades però que, ben treballades i cuidades, donen unes plantes que no es poden superar en bellesa. I, ben regades, són resistents a quasevol contratemps. No es trenquen mai. Al contrari. Saben doblegar-se i tornar a la seva forma inicial. Això sí: és molt important regar-les bé.\n- I aquestes llavors, tenen nom?\n- Ja ho crec. Els hi puc anomenar ara mateix:\nRenúncia a la violència\nDisposició a ajudar\n- I em podria dir com s’han de regar, ja que és tan important?\n- És senzill i complicat a la vegada: ha de barrejar exemple pràctic amb coherència, paciència i amor. I ha de regar cada dia, mai se n’ha d’oblidar. Perquè hi ha el perill que una de les llavors, o més d’una, es malmeti.\n- I hi ha alguna garantia al 100% de que la planta esdevingui, com m’ha dit vostè, una planta de gran bellesa i fortalesa?\n- Si utilitza totes les llavors ben barrejades i les rega com li he dit, no li puc garantir resultats al 100%, però sí li puc assegurar que l’experiència que viurà no té preu. I que és molt probable que el seu jardí s’ompli d’alegria i colors.\n- Doncs val la pena provar-ho...\n- Val la pena provar-ho i viure el dia a dia, que sempre serà diferent. I no es cansi mai de regar, malgrat els contratemps.\nPublicado por lanuor en 8:34 3 comentaris: Enlaces a esta entrada\nREMEIS ESTÚPIDS CONTRA L'AVORRIMENT\n- Odiar sense motiu\n- Pensar malament de tothom\n- Ajudar quan ningú no ho ha demanat\n- Pretendre salvar el món\n- Tenir solucions per als altres, però no per a un mateix\n- Penjar-se medalles contínuament\n- Voler tot el que té el veí\n- Crear mala maror entre la gent del voltant\n- Vomitar verí a tort i a dret\nUna ment tancada i obtusa no serà mai capaç de trobar una manera creativa d’omplir el seu temps.\nUna ment tancada i obtusa tampoc sabrà avorrir-se com una ostra perquè, almenys, com diu Bergamín: "L'avorriment de l'ostra produeix perles".\nPublicado por lanuor en 0:50 3 comentaris: Enlaces a esta entrada


“Els pobres són els qui més han perdut a la crisi de la Covid” | Catalunya Religió\n“Els pobres són els qui més han perdut a la crisi de la Covid”\nPer Catalunya Religió. Dc, 02/02/2022\n(Glòria Barrete –CR) Plou sobre mullat. Aquesta és la conclusió que s’extreu de la presentació aquest dimecres de l’informe EINSFOESSA Exclusió i desenvolupament social a Catalunya 2021, elaborat per la Fundación FOESSA de Càritas amb la col·laboració de les deu Càritas diocesanes amb seu a Catalunya. I plou sobre mullat perquè ja fa tres anys que Càritas alerta de l’enquistament i cronificació de l’exclusió. Ara amb la crisi de la Covid-19 l’exclusió social ha arribat a un nivell sense precedents, una exclusió que “va aprofundint la bretxa de la desigualtat a la nostra societat”.\nLa pobresa, ha recordat Raúl Flores, secretari tècic de la fundació FOESSA, no només existeix durant una crisi sinó que és una realitat “que roman i s’estanca”. La pobresa, ha afirmat, “té el seu origen en la desigualtat”. Una pobresa que ha crescut en aquesta crisi que vivim actualment i que supera la crisi de l’any 2008. I és que a la crisi de la Covid-19 “els pobres són els qui més han perdut”.\nEl bisbe de Terrassa, Salvador Cristau, també ha remarcat el mateix aspecte. Cristau afirma que la Covid-19 “ha empitjorat la situació d’una manera desigual ja que novament les persones vulnerables han estat les més perjudicades”.\nLa crisi provocada per la pandèmia de la Covid-19 ha impactat de ple, a banda de en la salut, en l’àmbit del treball, provocant greus conseqüències a la feina. S’han empitjorat les condicions de treball, afectant els qui ja eren considerats com a treballadors pobres. El mercat de treball ha esdevingut més insegur, més temporal, i la precarietat s’ha duplicat amb aquesta crisi. Una inestabilitat greu que genera “pobresa i exclusió”. La segona constant que analitza l’informe és que els obstacles per accedir a una feina després d’estar a l’atur són cada vegada més grans. “S’han cronificat les situacions d’atur”, alerten, una problemàtica, que ja afecta sis-centes mil famílies arreu de l’Estat Espanyol.\nHi ha d’altres dimensions socials derivades de la desigualtat social, com són les oportunitats educatives. A la desigualtat se li han sumat bretxes educatives com la dificultat per continuar l’escola des de casa o la possibilitat de teletreballar. “La bretxa digital afecta 1,8 milions de persones a Espanya de manera regular”, apunta Flores. Unes carencies que tenen impacte en determinats col·lectius, com són les dones o els joves. “Ser jove avui dia és un factor d’exclusió al nostre país”, ha reconegut el tècnic, “no s’està respectant el contracte social amb els joves”.\nCatalunya lidera malauradament el rànquing d’exclusió social a Espanya, arribant al 29,1. El motiu? Catalunya és un territori amb gent ocupada en sectors molt castigats en aquesta crisi i on el cost de la vida, sobretot a les grans ciutats, és superior a d’altres llocs.\nMalgrat les xifres, Flores ha remarcat la voluntat i activació de les famílies afectades per sortir endavant. “Es lleven cada dia amb força per sortir d’aquesta situació, no es queden passius ni bloquejats”. Davant la imatge de passivitat que sovint s’ha transmès socialment, ha volgut destacar que és fals que les prestacions econòmiques “tinguin un element desactivador per tirar endavant”.\nPerò com ha impactat la crisi de la Covid a Catalunya? Miriam Feu, del grup de treball d’anàlisi social de Càritas Catalunya, ho ha detallat en cinc punts. El primer, provocant una major precarietat laboral i de renda, destacant que 248 mil llars tenen tots els membres de la família a l’atur. En segon lloc ha destacat les dificultats per accedir i mantenir un habitatge digne, “fruit d’una absència de polítiques socials decidides, on 1.301.200 persones viuen en un habitatge inadequat; el tercer punt fa referència a la salut mental; el quart punt destacat és l’erosió de les relacions socials i familiars que ha posat a prova el confinament a les llars; i el cinquè punt són les mesures de protecció insuficients, com la bretxa digital i la baixa implantació de les rendes mínimes, on només un 13% de persones amb pobresa severa hi han accedit.\nI és que “qualsevol problema social afecta tota l’estructura social”, ha recordat Francesc Roig, president de Càritas Catalunya. Aquest informe, afirma, posa de nou de manifest “la feblesa del nostre sistema de protecció a les persones”, així com desvetlla “la creixent pobresa severa a Catalunya”. Calen mesures socials que posin al centre les persones perquè sinó “el vaixell tindrà seriosos problemes per navegar”.\nDes de Càritas alerten que estan cansats de presentar una i una altra vegada propostes i solucions sense resposta. “No avancem al ritme que cal. Les solucions hi són, falta voluntat, oportunitat i decisió política per aplicar-les”.\nRoig ha sintetitzat en vuit punts les propostes socials per revertir la situació: reimpulsar el model d’estat del benestar en conjunt, amb orientació clara cap a l’accés as drets; recordar que el repte de protecció social és evitar que aquestes situacions de vulnerabilitat es cronifiquin; augmentar la cobertura de la Renda Garantida de Ciutadania; establir una política decidida d’habitatge social; crear plans d’ocupació enfocats als col·lectius precaris; garantir un sistema de salut pública de qualitat; eliminar les barerres digitals, i avançar cap a uns serveis socials adaptats a les realitats socials del s.XXI.\nCàritas Catalunya, informe, FOESSA, Acció Social, Societat


Les institucions condemnen "l'incomprensible" crim de Castelló - Diari Serpis\nLes institucions condemnen «l’incomprensible» crim de Castelló\nMinut de silenci al campus de Gandia de la UPV.\nAdministracions públiques, universitats i organitzacions de la Comunitat Valenciana han dedicat minuts de silenci per a condemnar l’«incomprensible» crim de les xiquetes de 3 i 6 anys, presumptament assassinades pel seu pare a Castelló, i cridar al compromís contra la violència masclista.\nLa Corporació municipal de Gandia ha guardat aquest migdia tres minuts de silenci davant l’Ajuntament. La vicealcaldessa de Gandia i regidora d’Igualtat, Lorena Milvaques, acompanyada dels portaveus municipals, ha mostrat una vegada més el rebuig i la condemna de la ciutat cap al terrorisme masclista i ha fet una crida a la societat i les administracions «perquè lluitem conjuntament contra aquesta xacra social intolerable».\nPer la seua banda, l’alcaldessa de Gandia, Diana Morant, ha participat també de la concentració silenciosa de condemna que ha tingut lloc aquest matí al Campus de Gandia de la UPV, on ha assistit a l’apertura de les Jornades de Turisme Intel·ligent.\nEls tres minuts de silenci davant el Palau de la Generalitat, a València, també han recordat les altres víctimes de violència masclista que van morir aquest passat dimarts a Granada i Bilbao.\nLa directora de l’Institut Valencià de les Dones i per la Igualtat de Gènere, María Such, ha lamentat el «gran goteig» de violència masclista, «que no cessa», i ha posat el focus en què hi ha ocasions en les quals existeix una errada del sistema: «Quan una dona posa una denúncia, hem de ser capaós de donar una resposta».\nHa recordat que la mare de les menors de Castelló «va interposar una denúncia que, malgrat que no va prosperar, hauria d’haver-se adoptat mesures cautelars com un orde d’allunyament», també cap a les seues filles. Per a evitar que es repetisca, ha instat a «fer un plantejament sobre en quina situació deixem menors en mans d’agressors», perquè «també són víctimes de la violència de gènere».\nPer part de l’Ajuntament de València, la regidora d’Igualtat, Isabel Lozano, ha reafirmat l’aposta de Compromís perquè la societat estiga al costat de les dones. «El pacte contra la violència està donant fruits i donarà més en el futur», ha afirmat, per a defendre que abans cal «fer efectiva la tasca de detecció, acompanyament i protecció a les dones». «El suport ciutadà pot ser una clau fonamental per a la seua eixida d’eixe túnel que és la violència masclista», ha reivindicat.\nI de Podem, la diputada Cristina Cabedo ha llançat el missatge que «un home maltractador mai serà un bon pare». «Demanem que cale aquesta idea d’una forma ja profunda, perquè no pot ser que en la justícia es tinguen dubtes sobre si un maltractador pot tindre la pàtria potestat o el règim de visites als xiquets», ha emfatitzat.


Pack PARELLA 2 samarretes • byANUSKA\nInici / PACKS / Pack PARELLA 2 samarretes\nSamarreta 100% cotó orgànic – certificat OCS 100 per Ecocert Greenlife – 155g/m2.\nEntallada. Coll rodó amb canalé. Acabat amb doble repunt a mànigues i el baix de la peça.\nTalla M: alçada 64 cm / pit 45 cm / llargada màniga 14,50 cm\nTalla L: alçada 65,50 cm / pit 47 cm / llargada màniga 15,50 cm\nTalla L: alçada 73 cm / pit 56 cm / llargada màniga 20 cm\nTalla XL: alçada 75 cm / pit 59 cm / llargada màniga 21 cm\nCom cuidar-la perquè duri més:\nRentar i planxar del revés. 30ºC\nquantitat de Pack PARELLA 2 samarretes\nAquestes són les samarretes de la casa. Dissenyades amb molt d’amor by myself 😉\nAquest disseny forma part de la nova col·lecció (2019). Paraules rebels, paraules que remouen, paraules que et fan vibrar.\nPack PARELLA 2 totebags Pack AVENTURA (tassa + samarreta)\nEsteu veient: Pack PARELLA 2 samarretes 49,80€ 44,82€


ésser que té parts del cos orgàniques i electròniques implementades\n(S'ha redirigit des de: Cyborg)\nEl concepte de l'híbrid home-màquina va ser generalitzat en la ciència ficció abans de la Primera Guerra Mundial.\nIntents de ciborgitzacióModifica\nUn altre exemple de com els éssers humans hem assolit ja l’estadi de cíborg modern el constitueix el cas de K. Warwick, el professor de cibernètica de la Universitat de Reading: el 1998 se li va implantar un xip RFID sota la pell amb el qual va ser capaç de controlar les portes elèctriques i els llums de casa, i un segon xip amb el qual va moure un braç robòtic que era a milers de quilòmetres de distància a través d’internet. L'objectiu era posar a prova la comunicació entre un implant i diferents sistemes. En el departament de Cibernètica de la universitat on treballava es van instal·lar antenes que eren capaces de rebre la informació de l'xip inserit sota la pell i dins d'una càpsula de vidre. L'ordinador que rebia la informació de les antenes va traçar durant els 9 dies que va durar l'experiment els moviments de Warnick pel departament, el saludava a l'entrar a l'edifici i fins i tot li podia obrir la porta i encendre la llum a l'notar la seva presència. Després d'aquest projecte que es va denominar Cyborg 1.0, van arribar altres. A diferència de les tecnologies de reemplaçament, el 2002, sota el títol de Projecte Cyborg 2.0, un científic britànic, Warnick va anar més enllà i va aconseguir que li implantessin, després de dues hores d'intervenció, una interfície neuronal consistent en 100 elèctrodes connectats als nervis de el braç que farien de pont per recollir la informació a el mateix temps que era enviada a el cervell. Amb ella, Warnick volia convertir el senyal analògic dels nervi, al fer moviments amb el braç, a un senyal digital que pogués gestionar amb un ordinador. Aquesta segona prova va tornar a ser un èxit. En col·laboració amb el doctor Peter Kyberd, el sistema nerviós de el braç de Warnick es va connectar a Internet i va ser capaç de controlar un braç artificial situat a Anglaterra des de Nova York, així com obtenir resposta dels sensors d'aquest braç. Warnick, després d’haver demostrat que en el futur, el cos i cervell no haurien de per què estar junts, va anar un pas més enllà. A la seva dona se li va implantar un sistema similar a el seu per tal d'analitzar la comunicació directa i distància de dos sistemes nerviosos de humans. També va sortir com Warnick esperava, quan la seva dona movia el braç, ell rebia aquesta informació. En el futur, Warnick no descarta conectar dos cervells humans perquè ni tan sols sigui necessari parlar-se. Només pensar el que volem dir. Més enllà de l'imaginari de la ciència ficció, Kevin Warwick és potser la figura més important en el desenvolupament d'una veritable unió entre l'humà i la màquina.\nEl cíborg en la societatModifica\nEn l'àmbit militarModifica\nEl 2016 es van celebrar les primeres olimpíades cíborg a Zuric, Suïssa. Cybathlon 2016 van ser els primers jocs olímpics per als cyborgs i la primera celebració mundial i oficial dels esports cíborgs. En aquest esdeveniment, 16 equips de persones amb discapacitat van utilitzar els desenvolupaments tecnològics per convertir-se en atletes cíborg. Hi va haver sis esdeveniments diferents i els seus competidors van utilitzar i controlar tecnologies avançades com ara cames i braços protètics, exosquelets robòtics, bicicletes i cadires de rodes motoritzades.\nSi per una banda, això ja era una millora notable, ja que permetia competir a les persones amb discapacitat i mostrava les diverses millores tecnològiques que ja marquen la diferència, per altra banda, demostrava que encara queda molt per recórrer. Per exemple, la cursa d’exosquelet encara requeria que els participants s’aixequessin d’una cadira i s’asseguessin, navegessin per un eslàlom i altres activitats senzilles, com caminar per sobre de pedres escalonades i pujar i baixar. Malgrat la senzillesa d’aquestes activitats, vuit dels 16 equips que van participar a l’esdeveniment es van retirar abans de començar.\nEl concepte de cíborg és normalment associat amb ciència ficció. No obstant això, molts artistes han intentat crear una consciència pública d'organismes cibernètics; des de pintures fins a instal·lacions. Alguns artistes destacats d'aquest treballs són Neil Harbisson, Moon Ribas, Patricia Piccinini, Steve Mann, Orlan H.R. Giger, Lee Bul, Wafaa Bilal, Tim Hawkinson i Stelarc.\nEls artistes com a cíborgsModifica\nA la ciència cognitivaModifica\nCíborgs en la ficció i cultura popularModifica\nEls cíborgs s’han convertit en una part molt coneguda de la literatura de ciència ficció i altres mitjans de comunicació. Tot i que molts d’aquests personatges poden ser tècnicament androides, se’ls sol anomenar ciborgs.\nEn ciència ficció, la interpretació més reconeixible d’un ciborg és un ésser humà amb parts visiblement mecàniques, com el superheroi Cyborg de DC Comics o el Borg d’Star Trek. Però també es pot retratar els cíborgs com si fossin més semblants a robots o més com a humans normals. Els cíborgs poden aparèixer com a robots humanoides, com ara Robotman de Doom Patrol de DC o els Cybermen de Doctor Who, o poden aparèixer com a robots no humanoides, com els Daleks de Doctor Who o alguns dels jugadors de Motorball de Battle Angel Alita. Els ciborgs que apareixen més humans poden tapar les seves parts mecàniques amb armadures o roba, com ara Darth Vader de Star Wars o Misty Knight de Marvel Comics. Els ciborgs poden fins i tot tenir parts o cossos mecànics que semblen humans. L’home dels sis milions de dòlars i la dona biònica tenien parts biòniques que semblaven les parts del cos que van substituir. Motoko Kusanagi, de Ghost in the Shell, és un cíborg de cos sencer, el cos del qual sembla humà. En els exemples esmentats, així com en molts altres, és habitual que els ciborgs tinguin habilitats físiques o mentals més enllà del que són capaços els humans. Poden tenir una gran força, uns sentits millorats, un cervell assistit per ordinador o armament incorporat.\nA Neuromancer de William Gibson apareix una de les primeres ciborgs femenines, una "Razorgirl" anomenada Molly Millions, que té modificacions cibernètiques extenses i és un dels personatges ciberpunk més prolífics del cànon de ciència ficció.\nEl futur abast i regulació de les tecnologies implantablesModifica\n↑ «Som cíborgs» (en català). Ara.cat, 11-10-2015. [Consulta: 30 novembre 2020].\n↑ W. H. Dobelle, "Artificial Vision for the Blind by Connecting a Television Camera to the Visual Cortex,'' ASAIO Journal (American Society for Artificial Internal Organs), Gener - Febrer 2000. Disponible online: http://web.archive.org/web/20040814162057/http://artificialvision.com/asaio1.html\n↑ The Cyborg experiments : the extensions of the body in the media age. London: Continuum, 2002. ISBN 978-0-8264-5902-2.\n↑ «Cíborgs entre nosaltres» (en català). CCMA, Sese Ficció, 22-06-2017. [Consulta: 8 desembre 2020].\n↑ Miah, Andy, 1975-. The medicalization of cyberspace. London: Routledge, 2008. ISBN 978-0-415-39364-5.\n↑ «LA FUNDACIÓ CYBORG, GUANYADORA DELS CRE@TIC, A DOCUMENTOS TV DE LA 2» (en català). TecoCampus, 25-10-2012. [Consulta: 8 desembre 2020].\nObtingut de «https://ca.wikipedia.org/w/index.php?title=Cíborg&oldid=26043670»


agora: Autenticació amb comptes de google\nAutenticació amb comptes de google\n◄ Problemes per esborrar cursos\nLinks dins dels blocks laterals ►\nper M.carmen Portoles Montel - dijous, 17 setembre 2015, 11:31\nEstic configurant l'autenticació amb comptes de google al moodle de l'EOI Lleida (http://agora-eoi.xtec.cat/eoilleida/moodle/) i he anat seguint tots els passos que hi ha a la pregunta freqüent però quan vaig a la pàgina principal del nostre Moodle sí que surt la pestanya 'Entra amb google' però quan intento accedir-hi em surt una pantalla d'error i no sé què he fet malament.\nUs agrairia que em diguéssiu com puc solucionar aquest problema.\nRe: Autenticació amb comptes de google\nper MONICA GRAU PRIETO - dijous, 17 setembre 2015, 13:31\npel que hem pogut veure a l'ID de client i al secret de client hi havia espais en blanc abans i després dels codis. Els hem tret i ara l'error és diferent, Diu que l'URL de redirect està malament. Hauríeu d'accedir a la configuració de Google i comprovar que és aquest:\nAssegureu-vos també que no hi ha cap espai davant o darrere de l'URL enganxada.\nper M.carmen Portoles Montel - dijous, 17 setembre 2015, 19:25\nJa ho he fet però em continua donant un error. No sé què faig malament.\nper MONICA GRAU PRIETO - divendres, 18 setembre 2015, 08:48\nens pots enviar una captura de la configuració de Google? a veure si mirant-la veiem alguna cosa.\nper M.carmen Portoles Montel - divendres, 18 setembre 2015, 10:42\nT'adjunto un document amb les captures de pantalla del que veig.\nper MONICA GRAU PRIETO - divendres, 18 setembre 2015, 10:49\nal document veig dues coses, la primera és que a Autorized Redirect URLs, hauries de posar aquesta adreça, la que tens és la que serveix pels repositoris, no per l'autenticació:\nMira a veure si fent aquests canvis et funciona correctament.\nper M.carmen Portoles Montel - divendres, 18 setembre 2015, 12:34\nAra sí que funciona. Ets un crack!!! Només un altre problema afegit - ara no puc entrar com a administradora o com a professora amb l'usuari i contrassenya que he fet servir fins ara. Com ho hauria de fer?\nper MONICA GRAU PRIETO - divendres, 18 setembre 2015, 12:45\nno hauries de tenir cap problema per accedir amb l'usuari "admin" o amb el teu usuari personal posant les dades al formulari d'autenticació del Moodle (sense fer clic a Google). Si et dóna un error passa'ns una captura de pantalla a veure si esbrinem perquè falla.\nper M.carmen Portoles Montel - divendres, 18 setembre 2015, 13:28\nDoncs si entro amb el meu usuari com a profe que he fet servir fins ara o amb l'usuari admin em surt la següent pantalla que us adjunto.\nper MONICA GRAU PRIETO - divendres, 18 setembre 2015, 14:11\nde moment hem desactivat l'autenticació amb Google. Hem vist que amb l'usuari admin sí que podeu entrar, amb el teu de moment, el que hauràs de fer és posar-te de nou la contrasenya entrant com a admin i ja podràs tornar a accedir.\nMirarem d'investigar la setmana vinent on pot estar el problema.\nper M.carmen Portoles Montel - divendres, 18 setembre 2015, 14:22\nPerfecte Mònica. Ja he canviat la contrassenya i ara ja puc entrar com a admin.\nQuan sapigueu si podem entrar amb un compte de google ja em direu que he de fer.\nper MONICA GRAU PRIETO - dilluns, 21 setembre 2015, 14:30\nja hem trobat i solucionat el problema però no quedarà resolt fins que es faci la propera actualització d'Àgora (encara no hi ha data prevista). De moment per tant, millor deixa desactivada l'autenticació amb Google perquè si no els usuaris manuals que entrin amb Google deixaran de poder entrar amb l'usuari del Moodle.\nper M.carmen Portoles Montel - dimarts, 22 setembre 2015, 11:15\nPerfecte. Moltes gràcies per la vostra dedicació.\nper MONICA GRAU PRIETO - divendres, 16 octubre 2015, 11:11\ndes d'ahir ja podeu tornar a configurar l'accés amb Google. Ara si els usuaris volen tornar a accedir amb les dades del compte manual ja els funcionarà correctament.\nper M.carmen Portoles Montel - dimecres, 21 octubre 2015, 13:22\nTot resolt i ara funcionen els dos canals d'accés a la perfecció.